CELEX: 32012D0746
Language: hu
Date: 2012-11-30 00:00:00
Title: 2012/746/EU: A Bizottság határozata ( 2012. november 30. ) a 2012 májusában Olaszországban bekövetkezett földrengések károsultjainak ingyen szétosztandó vagy rendelkezésére bocsátandó áruk vámmentes behozataláról (az értesítés a C(2012) 8687. számú dokumentummal történt)

4.12.2012   
            
            
               HU
            
            
               Az Európai Unió Hivatalos Lapja
            
            
               L 332/29
            
         A BIZOTTSÁG HATÁROZATA
   (2012. november 30.)
   a 2012 májusában Olaszországban bekövetkezett földrengések károsultjainak ingyen szétosztandó vagy rendelkezésére bocsátandó áruk vámmentes behozataláról
   (az értesítés a C(2012) 8687. számú dokumentummal történt)
   (Csak az olasz nyelvű szöveg hiteles)
   (2012/746/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vámmentességek közösségi rendszerének létrehozásáról szóló, 2009. november 16-i 1186/2009/EK tanácsi rendeletre (1) és különösen annak 76. cikkére,
   tekintettel az Olasz Köztársaság 2012. szeptember 12-i kérelmére, amely a 2012. májusi olaszországi földrengések károsultjai számára ingyen rendelkezésre bocsátandó áruk vámmentes behozatalának lehetővé tételére vonatkozott,
   mivel:
   
               (1)
            
            
               A 2012. májusi olaszországihoz hasonló földrengések az 1186/2009/EK rendelet XVII. fejezetének C. szakasza értelmében katasztrófának minősülnek; indokolt tehát engedélyezni az említett 1186/2009/EK rendelet 74–80. cikkében foglalt feltételeknek megfelelő árucikkek behozatali vám alóli mentességét.
            
         
               (2)
            
            
               Az Olasz Köztársaságnak tájékoztatnia kell a Bizottságot a 2012. májusi olaszországi földrengések károsultjai javára vámmentesen behozott áruk jellegéről és mennyiségéről, továbbá a szóban forgó áruk szétosztására vagy rendelkezésre bocsátására feljogosított szervezetekről, illetve az áruknak a károsultak katasztrófasegélyezésétől eltérő célú felhasználásának megakadályozása céljából hozott intézkedésekről.
            
         
               (3)
            
            
               A vámmentesség az első földrengés dátuma utáni behozatalokra vonatkozóan alkalmazandó.
            
         
               (4)
            
            
               A Bizottság az 1186/2009/EK rendelet 76. cikkében foglaltaknak megfelelően konzultált a többi tagállammal,
            
         ELFOGADTA EZT A HATÁROZATOT:
   1. cikk
   (1)   Az áruk az 1186/2009/EK rendelet 2. cikke 1. a) pontja szerinti behozatali vámoktól mentesen behozhatók, amennyiben teljesülnek az alábbi feltételek:
   
               a)
            
            
               az áruk az alábbi felhasználási célok egyikét szolgálják:
               
                           i.
                        
                        
                           a c) pontban említett szervek és szervezetek által a 2012. májusi olaszországi földrengések károsultjai részére ingyenesen kiosztásra kerülnek;
                        
                     
                           ii.
                        
                        
                           az árukat ingyenesen a károsultak rendelkezésére bocsátják, de az áruk az említett szervezetek tulajdonában maradnak;
                        
                     
         
               b)
            
            
               az áruk eleget tesznek az 1186/2009/EK rendelet 75., 78. és 79. cikkében meghatározott feltételeknek;
            
         
               c)
            
            
               az áruk szabad forgalomba bocsátás céljából állami szervek vagy az illetékes olasz hatóságok által jóváhagyott szervezetek által kerülnek behozatalra.
            
         (2)   Az áruk az 1186/2009/EK rendelet 2. cikke 1. a) pontja szerinti behozatali vámoktól mentesen kerülnek behozatalra akkor is, ha azokat szabad forgalomba bocsátás céljából segélyügynökségek hozzák be a 2012. májusi olaszországi földrengések károsultjai részére biztosított katasztrófasegély nyújtásának időszakában felmerülő szükségleteik kielégítése céljából.
   2. cikk
   Az Olasz Köztársaság legkésőbb 2013. január 31-ig közli az alábbi információkat a Bizottsággal:
   
               a)
            
            
               az 1. cikk (1) bekezdésében említett szervezetek jegyzéke;
            
         
               b)
            
            
               az 1. cikk alapján vámmentesen behozott áruk mennyiségére és jellegére vonatkozó információk;
            
         
               c)
            
            
               az e határozat hatálya alá tartozó áruk vonatkozásában az 1186/2009/EK rendelet 78., 79. és 80. cikkének való megfelelés biztosítása érdekében hozott intézkedések.
            
         3. cikk
   Az 1. cikk a 2012. május 20. és 2012. december 31. közötti behozatalokra alkalmazandó.
   4. cikk
   E határozat címzettje az Olasz Köztársaság.
   
      Kelt Brüsszelben, 2012. november 30-án.
      
         
            a Bizottság részéről
         
         Algirdas ŠEMETA
         
            a Bizottság tagja
         
      
   
   
      (1)  HL L 324., 2009.12.10., 23. o.